En ydervæg består af en formur, som er den udvendige facade, og en bagmur, som er de indvendige ydervægge. Imellem disse to mure er der et hulrum, og det er her, der skal isoleres. I 60’erne og 70’erne blev det almindeligt at hulmursisolere nyopførte huse, og siden er kravene til isolering blevet skærpet flere gange.  Hvis dit hus er mere end 50-60 år gammelt, er der stor sandsynlighed for, at hulmuren ikke er isoleret. Det betyder i princippet, at varmen fra huset siver ud gennem væggen, og populært sagt, fyrer du for gråspurvene.   Ved at fylde hulmuren med et egnet isoleringsmateriale vil du kunne opnå store besparelser på varmeregningen. Heldigvis er hulmursisolering både hurtig og let at udføre, og alt arbejdet udføres udefra.